NOVA KAMPANJA INŠTITUTA 8. MAREC: TU SEM –

ZBIRANJA PRIČEVANJ UPOKOJENCEV IN UPOKOJENK

*“40 let sem plačevala v sklad, zdaj pa imam občutek, da prosim za miloščino, ko mi dajejo penzijo.”*

*“Upokojence se obravnava kot nebodigatreba, zajedalce, ki so strošek družbe! Mi smo svoje oddelali, vso delovno dobo smo pošteno plačevali v pokojninski sklad, sedaj, ko smo upravičeni do tega denarja, se nam pa očita vsak ubogi procent, kadar se slučajno znesek pokojnine dvigne.”*

*“Potrebujemo kampanjo za starejše, za naše očete in mame, vaše babice in dedke. Ta skrb ni nič manj pomembna od vseh naštetih, če nič drugega, je enakopravna drugim. Zato prosim, da se zavzamemo in naredimo kampanjo za starejše, tako za tiste, ki živijo doma, kot za vse, ki zadnje dneve preživljajo v domovih. Njihovo življenje ni rožnato, mnogi med njimi so popolnoma psihično izčrpani, ker nimajo več nič od življenja. Plenica in hladno kosilo. Korona je naredila svoje, a sedaj se to životarjenje kar nadaljuje.”*

Odlomki iz e-poštnih sporočil, ki so jih programskemu odboru Inštituta 8. marec poslali prostovoljci in prostovoljke ter naši spremljevalci in spremljevalke.

Kampanja na pobudo prostovoljcev in prostovoljk Inštituta 8. marec

Inštitut 8. marec je v zadnjih letih vzpostavil široko mrežo prostovoljcev ter ljudi, ki spremljajo in podpirajo naše delovanje, ki po vsej Sloveniji sooblikujejo naše skupne akcije.

Prostovoljci so ključni člani naše skupnosti, sodelovali so v različnih kampanjah, stali pred upravnimi enotami, zbirali podpise in lepili plakate. “*Med našimi prostovoljci pa prevladujeta dve starostni skupini: študenti in študentke ter upokojenci in upokojenke. Kampanje, ki smo jih v Inštitutu organizirali, so pokazale, da lahko družbene spremembe dosežemo samo v medgeneracijski in povezani skupnosti,*” poudari **Alenka Kreč Bricelj**, članica programskega odbora Inštituta 8. marec.

Zadnje mesece pa so v nabiralnik Inštituta prišla številna sporočila prostovoljcev in prostovoljk, ki so opozarjala na položaj, v katerem so se znašli sami. “*Pisali so nam številni upokojenci in upokojenke, ki so nam pojasnili, da njihova pokojnina ne zadostuje za preživetje – odločajo se med plačilom položnic za elektriko in nakupom toplega obroka. Njihov trenutni položaj pa je posledica politik vseh vlad do zdaj,*” nadaljuje **Maja Koražija**, koordinatorka akcije.

Razmere, v katerih živijo upokojenci in upokojenke, je nujno treba narediti vidne, temu pa morajo slediti sistemske spremembe

V Inštitutu so se odločili, da bo njihova naslednja velika kampanja osredotočena prav na položaj upokojenk in upokojencev. “*Danes smo na spletni strani odprli obrazec, kjer bomo zbirali njihova pričevanja. Želimo iz prve roke slišati, kako živijo, kaj so najpogostejši problemi, s katerimi se srečujejo. Jim dati vidnost, saj se prepogosto počutijo spregledane. V tem času pa bomo na sestanke povabili tudi organizacije, ki se s to problematiko ukvarjajo že leta, in oblikovali predloge sistemskih sprememb,“* pojasni **Nika Kovač**, direktorica Inštituta 8. marec. V sklopu kampanje #tusem bodo v Inštitutu organizirali tudi branja pričevanj in druge dogodke. “Spremembe pa lahko dosežemo le skupaj, zato *ob kampanji ne pozivamo le k deljenju zgodb, ampak tudi k temu, da se nam ljudje pridružijo v naših akcijah.*“ doda **Nika Kovač**.

Povezava do obrazca za oddajo pričevanj: [*https://www.8marec.si/tusem-pricevanja-upokojenk-in-upokojencev-za-dostojno-zivljenje/*](https://www.8marec.si/tusem-pricevanja-upokojenk-in-upokojencev-za-dostojno-zivljenje/)

V Inštitutu pripravljajo še večje akcije, povezane s preprečevanjem sovražnega govora in krepitve javnega zdravstva

V Inštitutu 8. marec ob tem dodajajo, da v prihodnjih mesecih pripravljajo še 3 večje kampanje: osredotočili se bodo na problematiko razrasta sovražnega govora v družbi, analizirali ukrepe vlade na področju javnega zdravstva in se posvetili zagotavljanju pravice do svobodnega odločanja o rojstvu otrok v naši družbi.